Kampung Parit Separap

**Kampung Parit Separap** atau **Kampung Separap** ialah sebuah kampung di Daerah Batu Pahat, bahagian barat negeri Johor, Malaysia. Kampung Parit Separap merupakan salah sebuah kampung yang berada di dalam unit pentadbiran Mukim Simpang Kiri, sebuah mukim di barat Daerah Batu Pahat.

## Sejarah
Bangunan rumah di sepanjang aliran Parit Separap ke Sungai Simpang Kiri telah dibina sejak Ogos 1937, susulan tinjauan awal yang telah dilakukan oleh Jabatan Ukur Negeri-negeri Melayu Bersekutu (*Survey Department of Federated Malay States*). Berikutan itu, nama Parit Separap sebagai sebuah parit telah didokumentasikan di dalam peta topografi HIND 1035 pada lembaran *Batu Pahat* (yang juga dirujuk sebagai Lembaran 3 K/4 and 3 K/8).

Berdasarkan tinjauan yang dilakukan pada tahun 1937, terdapat lebih kurang 57 buah rumah yang telah dibina di sepanjang Parit Separap yang mengalir menghilir ke Sungai Simpang Kiri. Taburan rumah yang dibina oleh penduduk setempat adalah sekata pada bahagian hulu Parit Separap, mahupun di bahagian hilir.

Pada tahun 1992, masalah bekalan air bersih terputus telah berlaku di Kampung Separap, menyebabkan kira-kira 1,000 orang penduduk tidak dapat memperolehi bekalan air yang bersih untuk kegunaan harian. Perkara ini disebabkan oleh kelewatan Jabatan Bekalan Air Daerah Batu Pahat (kini dikenali sebagai Ranhill SAJ Sendirian Berhad) dalam kerja-kerja membaiki saluran paip air utama di kampung tersebut.

Fenomena hujan air batu selama lima minit telah berlaku di Kampung Parit Separap pada September 1992, pada awal pagi menyebabkan beberapa penduduk terkejut daripada tidur masing-masing.

Pembinaan taman industri di Taman Seri Sulong iaitu Taman Industri Seri Sulong yang berkongsi sempadan antara Kampung Parit Separap pada bahagian bahagian timur laut telah memberikan impak negatif kepada persekitaran kampung. Pada 21 Jun 2010, 143 orang penduduk Kampung Parit Separap khususnya di Parit Lintang Separap Satu terpaksa berhadapan dengan pencemaran udara dan bunyi yang didakwa berpunca daripada sebuah pengoperasian kilang kayu selama 24 jam di Taman Industri Seri Sulong. Masalah pencemaran ini telah melarat sejak tujuh tahu lalu, menurut Mohamed Farid Noh dalam *[[Berita Harian]]*. 

Pada 24 Jun 2010 pula, dilaporkan Kampung Parit Separap khususnya di Parit Lintang Separap Dua terdedah kepada pencemaran bau yang luar biasa. Hal ini disebabkan oleh parit di kampung tersebut telah menjadi laluan utama bagi sisa air kumbahan dari Taman Industri Seri Sulong. Aliran air dalam parit bercampur dengan aliran air daripada lima longkang termasuk kumbahan najis. Penduduk mula memberikan nama parit di kampung berkenaan sebagai "parit najis". Tidak kurang juga, banjir kilat yang mengangkut sisa najis dan minyak buangan mengalir dari Taman Industri Seri Sulong melimpahi masuk kawasan kampung berkenaan.

## Geografi
Kampung Parit Separap terletak di kawasan luar bandar. Petempatan yang terbesar berhampiran dengan kampung ini ialah Taman Seri Sulong, terletak pada bahagian barat laut Kampung Parit Separap. Pola petempatan yang dapat diperhatikan di Kampung Parit Separap ialah petempatan berjajar. Kebanyakan rumah penduduk dibina berderetan dan selari dengan sebatang jalan kampung yang menuju ke Jalan Negeri Johor J19 (Jalan Simpang Lima–Parit Sulong) dan aliran air Parit Separap yang menghilir.

Yang berikut merupakan petempatan manusia yang terletak serantau dengan Kampung Parit Separap.
* Kampung Parit Lapis Maimon pada bahagian barat laut
* Kampung Parit Maimon pada bahagian barat laut
* Taman Seri Sulong pada bahagian barat laut
* Kampung Parit Abdul Rahman pada bahagian timur laut
* Kampung Parit Abdul Hadi pada bahagian timur laut
* Kampung Parit Ju pada bahagian timur
* Kampung Parit Haji Rasul pada bahagian selatan
* Kampung Padang Sari pada bahagian selatan

Parit Separap ialah parit utama yang mengairi Kampung Parit Separap. Aliran air yang bergerak adalah lurus dari arah barat daya ke timur laut, dengan mengalir sepanjang kawasan petempatan manusia dan perladangan seperti tanaman kelapa sawit. Ia merupakan salah satu cawangan Sungai Simpang Kiri, pada tahun 1940-an. Walaupun begitu, aliran air daripada Parit Separap tidak akan bergabung terus dengan Sungai Simpang Kiri di Kampung Parit Separap kerana telah dilencongkan ke terusan tanpa nama di sepanjang tebing barat Sungai Simpang Kiri.

Cawangan bagi Parit Separap merangkumi Parit Lapis Separap, Parit Lapis Separap Nombor Satu (Parit Lintang Separap Nombor Satu), Parit Lapis Separap Nombor Dua (Parit Lintang Separap Nombor Dua), Parit Lapis Separap Nombor Tiga (Parit Lintang Separap Nombor Tiga), Parit Lapis Separap Nombor Empat (Parit Lintang Separap Nombor Empat), dan Parit Lapis Separap Nombor Lima (Parit Lintang Separap Nombor Lima).

## Infrastruktur
Masjid Kampung Separap (atau Masjid Kampung Parit Separap) ialah sebuah masjid di Kampung Parit Separap. Masjid ini memainkan peranan sebagai institusi keagamaan bagi masyarakat Islam di kawasan kampung terbabit. Kod pengenal pasti masjid dalam portal Sistem Maklumat Imam dan Masjid (SISMIM) yang dikendalikan oleh Jabatan Kemajuan Islam Malaysia ialah 0101024.

Surau An-Nur Kampung Separap ialah sebuah surau di Kampung Parit Separap. Kod pengenal pasti surau dalam portal Sistem Maklumat Imam dan Masjid (SISMIM) ialah 010112077.

Sekolah Kebangsaan Seri Separap (SK Seri Separap) ialah sebuah sekolah kebangsaan di Kampung Parit Separap. Dengan kod sekolah iaitu JBA0020, sekolah kebangsaan tersebut menyediakan pendidikan rendah bagi penduduk setempat. Selain itu, sekolah ini merupakan salah sebuah sekolah di bawah bidang autoriti Pejabat Pendidikan Daerah (PPD) Batu Pahat yang terletak di Kampung Parit Separap.

Sekolah Agama Seri Separap pula merupakan sebuah sekolah agama Islam di Kampung Parit Separap. Sekolah agama ini telah ditubuhkan pada 1 Januari 1999, dengan mengikuti sukatan pembelajaran Sekolah Agama Negeri dan Jabatan Agama Islam Malaysia. Kod Sekolah Agama  Seri Separap ialah JYP0001, dan sesi persekolahan yang dijalankan pada sidang petang.

Taman Bimbingan Kanak-kanak (Tabika) KEMAS Parit Separap merupakan sebuah tabika di Kampung Parit Separap, yang dikendalikan oleh Jabatan Kebajikan Masyarakat.

Kampung Parit Separap juga dilengkapi dengan sebuah klinik desa yang dikendalikan oleh Kementerian Kesihatan Malaysia, dikenali sebagai Klinik Desa Separap.

## Galeri

Kampung Parit Separap, Batu Pahat 20250205 160730.jpg|Papan tanda "Sayangi Separap" di pintu masuk utama Kampung Parit Separap
KEMAS Separap, Kampung Parit Separap 20250205 160724.jpg|Bangunan Tabika KEMAS Parit Separap yang menyediakan pendidikan awal bagi golongan kanak-kanak
Sekolah Agama Seri Separap, Kampung Parit Separap 20250205 160737.jpg|Sekolah Agama Seri Separap sebagai sekolah agama Islam di Kampung Parit Separap
Surau An-nur, Kampung Parit Separap 20250205 160727.jpg|Surau An-Nur Kampung Separap, dari Jalan Simpang Lima–Parit Sulong


## Rujukan